เดินหน้าโครงการพัฒนาแหล่งน้ำทั่วประเทศ ตามนโยบายของรัฐบาล แก้ปัญหาน้ำท่วมน้ำแล้งอย่างยั่งยืน
นายประพิศ จันทร์มา อธิบดีกรมชลประทาน เปิดเผยว่า ได้ดำเนินการพัฒนาแหล่งน้ำในพื้นที่ต่างๆ อย่างต่อเนื่อง ตามยุทธศาสตร์ชาติ 20 ปี ซึ่งแต่ละโครงการได้ปฏิบัติตามขั้นตอนของระเบียบและกฎหมายที่เกี่ยวข้อง ไม่ว่าจะเป็นโครงการผันน้ำเพิ่มปริมาณน้ำต้นทุน การจัดหาแก้มลิงรับน้ำหลาก หรืออุโมงค์ผันน้ำ ทั้งยังเปิดโอกาสให้ประชาชนเข้ามามีส่วนร่วมทุกกระบวนการ โดยมุ่งหวังให้เกิดประโยชน์สูงสุดต่อประชาชนเป็นสำคัญกรมชลประทาน ได้วางโครงการไว้หลายโครงการด้วยกัน ทั้งที่กำลังก่อสร้างและอยู่ระหว่างการศึกษาผลกระทบสิ่งแวดล้อม อาทิ โครงการเพิ่มปริมาณน้ำต้นทุนเขื่อนภูมิพล  ซึ่งเป็นการผันน้ำจากลำน้ำแม่ยวมไปเติมให้เขื่อนภูมิพล ปีละ 1,800 ล้าน ลบ.ม. ที่อยู่ระหว่างการเสนอผลการศึกษาฯให้ สผ.พิจารณา โครงการเพิ่มปริมาณน้ำในเขื่อนแม่กวงอุดมธารา ซึ่งเป็นการก่อสร้างอุโมงค์ผันน้ำจากลำน้ำแม่แตงผ่านไปยังเขื่อนแม่งัดสมบูรณ์ชลไปลงเขื่อนแม่กวงอุดมธารา จังหวัดเชียงใหม่(2559-2564) อยู่ระหว่างก่อสร้าง หากโครงการแล้วเสร็จจะเพิ่มน้ำต้นทุนในเขื่อนแม่กวงอุดมธาราได้ปีละประมาณ 160 ล้านลบ.ม. รองรับการใช้น้ำในอนาคตที่เพิ่มขึ้นในอีก 20 ปีข้างหน้า รองรับการขยายตัวของเขตเมือง ทั้งด้านเศรษฐกิจ การท่องเที่ยว ในพื้นที่จังหวัดเชียงใหม่และใกล้เคียง รวมไปถึงการบรรเทาอุทกภัยเมืองเชียงใหม่นอกจากนี้ ยังมีโครงการพัฒนาพื้นที่แก้มลิงขนาดใหญ่ เพื่อรองรับน้ำหลากและเก็บน้ำไว้ใช้ในหน้าแล้ง หลายโครงการ เช่น บางระกำโมเดล จังหวัดพิษณุโลก การเตรียมพื้นที่ลุ่มต่ำทุ่งเจ้าพระยา 12 ทุ่งเป็นแก้มลิงธรรมชาติ รองรับปริมาณน้ำหลากจากพื้นที่ตอนบน การขุดลอกบึงบอระเพ็ด บึงสีไฟ รวมไปถึงการทำแก้มลิงขนาดเล็กกระจายในพื้นที่ ทั้งสองฝั่งแม่น้ำลุ่มน้ำชี ลุ่มน้ำมูล เป็นต้น ขณะที่ในพื้นที่ภาคใต้ มีโครงการระบายน้ำเพื่อบรรเทาอุทกภัยในหลายจังหวัดเช่นกัน